Det har været nogle lange timer for vagterne på de nordjyske jobcentre efter den nye kontanthjælpsreform for alvor slog igennem i slutningen af januar.

Mange steder havde man frygtet truende situationer fra de mange unge, der har mistet en del af deres indkomst. Alligevel har der ikke været nogen episoder hverken i Brønderslev, Mariagerfjord eller Vesthimmerlands Kommune. Det fortæller DR Nordjylland. - Det har været stille og roligt her, men om det også ville have været det uden vagterne er ikke til at vide, siger beskæftigelseschef Vibeke Holler fra Brønderslev Kommune. Sidst på ugen vil man evaluere, hvordan det er gået med vagter på jobcenteret og på ydelseskontoret. Derefter vil man ifølge Vibeke Holler tage stilling til, om det er en ordning, der skal fortsætte eller ej.